ግብጽ ከኮሮና ጋር በተያያዘ ሁለት ኢማሞችን ከሥራ አገደች፡፡
ባሕር ዳር፡ መጋቢት 14/2012 ዓ.ም (አብመድ) ግብጽ በኮሮና ቫይረስ ምክንያት የተላለፈውን ውሳኔ ችላ በማለት ተከታዮችን ሰብስበው ሃይማኖታዊ ሥርዓት ይመሩ የነበሩ ሁለት ኢማሞች ላይ እገዳ አስተላፈች፡፡አንደኛው ኢማም በደቡባዊ ግብጽ ግዛት ቤኒ ሱይፍ በሚገኝና በሚያስተዳድሩት መስጅድ ምዕመናን አስገብተው የጋራ ጸሎት ትናንት እሑድ በመምራታቸው ነው ከኃላፊነታው የተነሱት፡፡ ሁለተኛው ኢማም ደግሞ በጊዛ ግዛት በሚመሩት መስጅድ ፊት ለፊት ሕዝብ ሰብስበው ጸሎት ሲመሩ ተገኝተው ርምጃ ተወስዶባቸዋል፡፡መንግሥት ርምጃዎቹን አስመልክቶ ባወጣው መግለጫ ‘‘ክልከላውን ተላልፎ በዚህ ፈታኝ ወቅት ሕዝብ መሰብሰብ ብሔራዊ ጥቅምን በመጣስ የሕዝብን ደኅንነት አደጋ ላይ እንደመጣል ይቆጠራል’’ ብሏል፡፡ መሠል የእገዳ መተላለፍ ውስጥ የሚገቡ ኢማሞችን የማሰናበት ርምጃው የሚቀጥል እንደሆነም መንግሥት አስታውቋል፡፡ግብጽ የኮሮና ቫይረስ ስርጭን ለመግታት በሃይማኖት ተቋማት አካባቢ መሰባሰብና በጋራ መጸለይን ከልክላለች፤ በብዙ ሀገራትም ቫይረሱ ክፉኛ የተዛመተው በሃይማኖት አተቋማት አካባቢ በሚደረጉ መሰባሰቦች እንደሆነ መረጃዎች እንደሚያሳዩ አህራም ኦንይን አስነብቧል፡፡ በግብጽ 294 የኮሮና ቫይረስ ተጠቂዎች መኖራቸው ተረጋግጧል፤ የ10 ሰዎች ሕይወትም አልፏል፡፡በአብርሃም በዕውቀት